《读故许昌薛尚书诗集》
唐代·郑谷

篇篇高且真，真为国风陈。澹薄虽师古，纵横得意新。

翦裁成几虽，唱和是谁人。华岳题无敌，黄河句绝伦。

吟残荔枝雨，咏彻海棠春。李白欺前辈，陶潜仰后尘。

难忘嵩室下，不负蜀江滨。属思看山眼，冥搜倚树身。

楷模劳梦想，讽诵爽精神。落笔空追怆，曾蒙借斧斤。

作者简介：郑谷（约851～910）唐朝末期著名诗人。字守愚，汉族，江西宜春市袁州区人。僖宗时进士，官都官郎中，人称郑都官。又以《鹧鸪诗》得名，人称郑鹧鸪。其诗多写景咏物之作，表现士大夫的闲情逸致。风格清新通俗，但流于浅率。曾与许裳、张乔等唱和往还，号“芳林十哲”。原有集，已散佚，存《云台编》。